De nyslåede danske mestre i ishockey, Aalborg Pirates, bliver fredag hyldet af byen og fansene.

Det er ikke slut med champagne, guld og glitter for ishockey-piraterne fra Aalborg. Fredag står den på stor fejring af den store sejr, der blev hevet endeligt hjem tirsdag med en sejr over Herning Bluefox. Spørgsmålet er, om følelserne bliver lige så store, som de var hos kampens matchvinder umiddelbart efter det stod klart, hvem der skulle slutte aftenen med guldhjelme på. - Jeg tager det hele ind. Der er mange følelser og familie hernede. Det bliver man aldrig træt af, lød det i tirsdags fra spilleren Patrick Bjorkstrand. Og hyldesten fra de omkring 1000 fremmødte mennesker gør da også stort indtryk fredag. - Det kan man aldrig få nok af, siger ishockeyspiller Julian Jakobsen umiddelbart efter ankomsten til fejringen på Gammel Torv i Aalborg. Her er vinderholdet til reception på rådhuset og hyldes bagefter fra vinduerne. - I performede fantastisk, og I skal bare vide, at alle her i Aalborg er stolte af jer, lød det fra Borgmester Thomas Kastrup-Larsen (S) under receptionen. På torvet har der siden i eftermiddags været musik og gratis pølser til fansene, og herlighederne sluttes af på Gigantium med guldfest for fans og spillere. Det kan du følge live i TV2 Nords nyheder 19.30. Det er andet år i træk, at Aalborg Pirates kan kalde sig for danske mestre. Se øjeblikket, da vinderne steg ud af bussen til hyldesten her: